求先人墨迹呈表兄黄季文
作者：戴復古
朝代：宋

paragraphs: 我翁本詩仙，游戲滄海上。
引手掣鯨鯢，失脚墮塵網。
身窮道則腴，年高氣彌壯。
平生無長物，飲盡千斛釀。
傳家古錦囊，自作金玉想。
篇章久零落，人間眇餘響。
搜求二十年，痛淚濕黄壤。
君家圖書府，墨色照青嶂。
我翁有遺迹，數紙古田樣。
髣髴鍾王體，吟句更豪放。
把玩竹林間，寒風凜悽慘。
昂昂野鶴姿，愧無中散狀。
兒孤襁褓中，家風隨掃蕩。
於茲見筆法，可想翁無恙。
幽居寂寞鄉，風月共來往。
衆醜成獨妍，群瘖怪孤唱。
一生既蹉跎，人琴遂俱喪。
託君名不朽，斯文豈天相。
舊作忽新傳，識者動慨賞。
嗟予忝厥嗣，朝夕愧俯仰。
敢墜顯揚思，幽光發草莽。
假此見諸公，丐銘松柏壙。
君其啟惠心，慰彼九泉望。